ԱՄՓՈՓԱԹԵՐԹ
ԲՆԱԿՉՈՒԹՅԱՆ ԲԺՇԿԱԿԱՆ ՕԳՆՈՒԹՅԱՆ ԵՎ ՍՊԱՍԱՐԿՄԱՆ ՄԱՍԻՆ» ՕՐԵՆՔՈՒՄ  ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ 2024 ԹՎԱԿԱՆԻ ԱՊՐԻԼԻ 11-Ի ՀՕ-164-Ն ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ,  ԲՆԱԿՉՈՒԹՅԱՆ ԲԺՇԿԱԿԱՆ ՕԳՆՈՒԹՅԱՆ ԵՎ ՍՊԱՍԱՐԿՄԱՆ ՄԱՍԻՆ» ՕՐԵՆՔՈՒՄ  ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ ԵՎ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ  ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄԵՐ ԿԱՏԱՐԵԼՈՒ ՄԱՍԻՆ 2024 ԹՎԱԿԱՆԻ ԱՊՐԻԼԻ 11-Ի ՀՕ-167-Ն ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ՕՐԵՆՔՆԵՐԻ ՆԱԽԱԳԾԵՐԻ ՎԵՐԱԲԵՐՅԱԼ ՍՏԱՑՎԱԾ ԴԻՏՈՂՈՒԹՅՈՒՆՆԵՐԻ ԵՎ ԱՌԱՋԱՐԿՈՒԹՅՈՒՆՆԵՐԻ ՎԵՐԱԲԵՐՅԱԼ

	1․ Կրթության, գիտության, մշակույթի և սպորտի նախարարություն

	01/18.2/40380-2026

	Առաջարկություններ և դիտողություններ չկան: Միաժամանակ հայտնում ենք, որ օրենքների նախագծերը ներկայացվել են կարծիքի նաև Բարձրագույն կրթության և գիտության կոմիտե: Վերջինիս կողմից դիրքորոշում ներկայացվելու պարագայում՝ այն կտրամադրվի լրացուցիչ:

	Ընդունվել է ի գիտություն։

	2․ Ֆինանսների նախարարություն

	01/34-2/22553-2026

	Օրենքների նախագծերի վերաբերյալ՝ հայտնում ենք, որ մեր իրավասությունների շրջանակներում առաջարկություններ չունենք:
Միաժամանակ, Ասիական զարգացման բանկի «Առողջապահության որակի բարելավման» արդյունքահեն վարկային ծրագրի ՄԿՑ/DLI 6-ով սահմանված է, որ նշված ՄԿՑ-ի դիմաց վարկային միջոցների մասհանումը կարող է կատարվել այն դեպքում, եթե մինչև 2028թ. լիցենզավորման նոր պահանջներին համապատասխան լիցենզավորված լինեն բժիշկների առնվազն 60%-ը և նոր ընդունված բժիշկների 100%-ը։ Այս համատեքստում խնդրում ենք հիմնավորմամբ պարզաբանել բուժաշխատողների անհատական լիցենզավորման գործընթացի իրականացման համար «Բնակչության բժշկական օգնության և սպասարկման մասին» ՀՀ օրենքով սահմանված ժամկետի վերանայումը, այն է՝ 2027թ.-ի հունվարի 1-ի փոխարեն վերջնաժամկետը 2027թ.-ի հուլիսի 1-ը սահմանելը, արդյոք չի խոչընդոտի մինչև 2028թ. ՄԿՑ/DLI 6-ով սահմանված ցուցանիշի ապահովմանը։
	Ընդունվել է ի գիտություն։
«Առողջապահության որակի բարելավման» արդյունքահեն վարկային ծրագրով ամբողջ 2027 թվականի համար սահմանված թիրախը բժիշկների 40%-ի և նոր ընդունված կլինիկական օրդինատորների 80%-ի լիցենզավորված լինելու պահանջն է, որի համար սույն նախագծով սահմանված ժամկետը չի կարող խոչընդոտ հանդիսանալ և նշված ժամկետը բավարար է գործընթացի սահուն կազմակերպման համար։

	/27.2.2/55551-2026

	1. Նախագիծ N 1-ի 1-ին հոդվածով առաջարկվում է դեղագիտության մասնագիտությամբ բարձրագույն կրթություն և համապատասխան որակավորում ունեցող անձանց ներառել «ավագ բուժաշխատող» հասկացության ներքո՝ նրանց մասնագիտական գործունեության իրականացման համար սահմանելով անհատական լիցենզիա ունենալու պահանջ։
Մինչդեռ, Նախագիծ N 1-ի հիմնավորմամբ բավարար չափով չի պարզաբանվում դեղագետներին ավագ բուժաշխատողների ընդհանուր կարգավորման շրջանակում ներառելու անհրաժեշտությունը, նրանց նկատմամբ անհատական լիցենզավորման պահանջ սահմանելու նպատակը, ինչպես նաև ընտրված կարգավորման համաչափությունը՝ հաշվի առնելով դեղագետների մասնագիտական գործունեության առանձնահատկությունները։
Մասնավորապես, դեղագետների մասնագիտական գործունեությունը՝ ներառյալ դեղերի բացթողումը, դրանց պատշաճ օգտագործման վերաբերյալ խորհրդատվությունը և դեղագործական այլ գործառույթների իրականացումը, իր բնույթով տարբերվում է բժշկական օգնություն և սպասարկում իրականացնող բժիշկների և բուժքույրերի մասնագիտական գործունեությունից։ Հետևաբար, դեղագետներին «ավագ բուժաշխատող» հասկացության ներքո ներառելը և նրանց նկատմամբ ավագ բուժաշխատողների համար նախատեսված ընդհանուր կարգավորումների կիրառումը պահանջում են հստակ հիմնավորումներ՝ բացահայտելով, թե ինչ խնդիրներ կամ ռիսկեր են պայմանավորում նման մոտեցման անհրաժեշտությունը և ինչպես է այն նպաստելու հետապնդվող նպատակին։
Միաժամանակ, «Բնակչության բժշկական օգնության և սպասարկման մասին» օրենքի 35.1-ին հոդվածով նախատեսված լիցենզավորման ընդհանուր մեխանիզմի կիրառելիությունը դեղագետների նկատմամբ բավարար չափով հստակեցված չէ։
Մասնավորապես, հոդվածի 5-րդ և 6-րդ մասերով նախատեսվում են կենտրոնացված քննություններ՝ առողջապահության բնագավառի հիմնական մասնագիտություններին համապատասխան՝ տեսական գիտելիքների և գործնական հմտությունների գնահատմամբ։ Սակայն Նախագիծ N 1-ով հստակեցված չէ, թե ինչպես է դեղագետների մասնագիտական որակավորմանը և գործունեության բնույթին համապատասխանեցվելու քննության բովանդակությունը, գնահատման չափանիշները և լիցենզավորման ընթացակարգը։ Առանց այդ առանձնահատկությունների պատշաճ կարգավորման՝ ընդհանուր քննական մեխանիզմի կիրառումը կարող է հանգեցնել դեղագետների մասնագիտական գործունեության հետ անմիջական կապ չունեցող պահանջների առաջադրման և անհարկի խոչընդոտների ստեղծման։
Բացի այդ, Նախագիծ N 1-ով դեղագետներին «ավագ բուժաշխատող» հասկացության ներքո ներառելու և անհատական լիցենզիա ունենալու պահանջ սահմանելու պայմաններում հստակեցման կարիք ունի նաև նրանց մասնագիտական իրավասությունների շրջանակը։ Մասնավորապես, անհրաժեշտ է բացառել այնպիսի հնարավորությունը, ըստ որի՝ անհատական լիցենզիա ստանալն ինքնին դեղագետին կարող է վերապահել բժշկական օգնություն և սպասարկում իրականացնելու իրավասություն՝ անկախ նրա ստացած մասնագիտական կրթությունից և որակավորումից։ Հակառակ դեպքում կարող է առաջանալ իրավական անորոշություն՝ դեղագետի մասնագիտական գործունեության թույլատրելի սահմանների և ավագ բուժաշխատողի կարգավիճակից բխող իրավասությունների վերաբերյալ։
Նշված հարցերի պարզաբանումը կարևոր է նաև բնակչության առողջության պահպանման և պատշաճ բժշկական օգնություն ստանալու իրավունքի ապահովման տեսանկյունից՝ հաշվի առնելով Հայաստանի Հանրապետության Սահմանադրության 85-րդ հոդվածով ամրագրված իրավունքը։ Մասնավորապես, կարգավորումը պետք է ապահովի, որ մասնագիտական գործունեության իրականացման թույլտվությունը և դրանից բխող իրավասությունները համապատասխանեն անձի կրթությանը, որակավորմանը և մասնագիտական պատրաստվածությանը։
Հաշվի առնելով վերոգրյալը՝ միայն անցումային ժամանակահատվածի սահմանումը բավարար չէ բարձրացված հարցերը լուծելու համար, քանի որ այն չի հստակեցնում դեղագետների նկատմամբ անհատական լիցենզավորման պահանջի բովանդակային հիմնավորումը, կիրառման առանձնահատկությունները և նրանց մասնագիտական իրավասությունների սահմանները։
Ուստի, նկատի ունենալով վերոգրյալը առաջարկում ենք վերանայել նախատեսվող կարգավորումները՝ ներկայացնելով դեղագետներին «ավագ բուժաշխատող» հասկացության ներքո ներառելու և նրանց նկատմամբ անհատական լիցենզավորման պահանջ տարածելու անհրաժեշտության պատճառները, հետապնդվող նպատակը և ակնկալվող արդյունքները։ Միաժամանակ, հստակեցնել դեղագետների լիցենզավորման ընթացակարգի, քննության բովանդակության և գնահատման չափանիշների համապատասխանությունը նրանց մասնագիտական որակավորմանը, ինչպես նաև սահմանազատել անհատական լիցենզիայից բխող իրավասությունները դեղագետի մասնագիտական գործունեության շրջանակից՝ բացառելով բժշկական օգնություն և սպասարկում իրականացնելու իրավասության ընդլայնման հնարավորությունը։
Անհրաժեշտության դեպքում նպատակահարմար է նախատեսել դեղագետների մասնագիտական գործունեության առանձնահատկություններին համապատասխան առանձին կամ հատուկ կարգավորում։

	Ընդունվել է։
Նախագիծը և հիմնավորումը խմբագրվել են։ Մասնավորապես․նախագծի 1-ին հոդվածով առաջարկվող «ավագ բուժաշխատող» հասկացությունը խմբագրվել է՝ դեղագետներին առաջադրվող պահանջները առանձին՝ բ․ պարբերությամբ են սահմանվվել։ Բացի այդ, գործող օրենքի 35․1-ին հոդվածի 4-րդ մասը խմբագրվել է, որի արդյունքում դեղագետների համար անհատական լիցենզիա ստանալու նպատակով կենտրոնացված քննությանը մասնակցելու հնարավորություն է նախատեսվել առանց հետավարտական լրացուցիչ ուսումնառության պարտադիր պահանջի։ Սույն փոփթխությամբ ամրագրվել է նաև, որ դեղագետների կենտրոնացված քննությունը պետք է իրականացվի «ֆարմացիա» («դեղագիտություն») մասնագիտությամբ գործունեության առանձնահատկությունները հաշվի առնելով։
Դեղագետները բարձրագույն մասնագիտական կրթություն ունեցող առողջապահության ոլորտի մասնագետներ են, որոնք իրականացնում են դեղերի պատրաստման, պահպանման, բացթողման խորհրդատվության և դեղերի անվտանգ կիրառմանն առնչվող մասնագիտական գործառույթներ։ ՀՀ օրենսդրությամբ նրանց մասնագիտական գործունեության նկատմամբ սահմանված են որակավորման և հավաստագրման պահանջներ, ինչը վկայում է դեղագետների գործունեության մասնագիտական պատասխանատվության և հանրային առողջության պահպանման գործում ունեցած նշանակության մասին։
Հետևաբար, դեղագետներին «ավագ բուժաշխատող» հասկացության շրջանակում ներառելու հիմքը նրանց գործունեության անմիջական ազդեցությունն է մարդու առողջության և դեղորայքային բուժման անվտանգության վրա։ Դեղերի բացթողման և դրանց պատշաճ օգտագործման վերաբերյալ խորհրդատվության ընթացքում մասնագիտական սխալները կարող են հանգեցնել դեղերի ոչ պատշաճ օգտագործման, անցանկալի փոխազդեցությունների, հակացուցումների անտեսման և առողջությանը վնաս պատճառելու։ Հետևաբար, գործունեության տարբեր բնույթը չի վերացնում մասնագիտական կարողությունների և անհատական պատասխանատվության ապահովման անհրաժեշտությունը։ Հարկ է նշել, որ անհատական լիցենզիան հաստատում է բացառապես անձի կրթությանը, որակավորմանը և մասնագիտական պատրաստվածությանը համապատասխան գործունեություն իրականացնելու իրավունքը՝ առանց մասնագիտական իրավասությունների ընդլայնման։ 
Ինչ վերաբերում է դեղագետներին «ավագ բուժաշխատող» հասկացության ներքո ներառելու և նրանց նկատմամբ անհատական լիցենզավորման պահանջ տարածելու անհրաժեշտության պատճառներին, ապա դրա անհրաժեշտությունը պայմանավորված է դեղերի բացթողման և խորհրդատվության ընթացքում մասնագիտական սխալներից բխող առողջական ռիսկերով և դրանց համար անհատական պատասխանատվության հստակեցման կարիքով։ Սույն կարգավորման ակնկալվող արդյունք կարող է  լինել դեղերի ավելի անվտանգ ու պատշաճ օգտագործումը, մասնագիտական սխալների նվազեցումը/կանխումը և մասնագիտական պատասխանատվության վերահսկելիությունը։

	2. Նախագիծ N 1-ում առաջարկում ենք հստակեցնել մինչև 2027 թվականի հուլիսի 1-ը ավագ բուժաշխատողների, ինչպես նաև մինչև 2028 թվականի հունվարի 1-ը դեղագետների ձեռք բերած ՇՄԶ հավաստագրերն անկախ դրանցում նշված գործողության ժամկետից ուժը կորցրած ճանաչելու կարգավորման իրավաչափությունն ու հիմնավորվածությունը՝ հաշվի առնելով դրա իրավական հետևանքները և անհատական լիցենզիա ստացած կամ չստացած անձանց մասնագիտական գործունեության շարունակականության ապահովման անհրաժեշտությունը։
	Ընդունվել է ի գիտություն։
Նախագծով առաջարկվող կարգավորումը պայմանավորված է ՀՀ-ում բուժաշխատողների անհատական լիցենզավորման համակարգի ներդրմամբ, որի շրջանակներում վերանայվում են մասնագիտական գործունեության իրականացման իրավական հիմքերը և դրանց հավաստման մեխանիզմները։
Մասնավորապես, անհատական լիցենզավորման համակարգի ներդրմամբ մասնագիտական գործունեության իրականացման իրավունքը կապվում է անհատական լիցենզիայի առկայության հետ, ինչի արդյունքում ՇՄԶ հավաստագիրը դադարում է նախկին իրավակարգավորման շրջանակներում ունենալ մասնագիտական գործունեության իրավունքը հավաստող ինքնուրույն նշանակություն։
Այս համատեքստում մինչև 2027 թվականի հուլիսի 1-ը ավագ բուժաշխատողների, ինչպես նաև մինչև 2028 թվականի հունվարի 1-ը դեղագետների ձեռք բերած ՇՄԶ հավաստագրերն անկախ դրանցում նշված գործողության ժամկետից ուժը կորցրած ճանաչելու կարգավորումը նպատակ ունի ապահովելու գործող հավաստագրման համակարգից անհատական լիցենզավորման համակարգին ամբողջական և իրավական առումով որոշակի անցումը։ 
Ընդ որում, նման դրույթ նախատեսված է գործող օրենքի անցումային դրույթներում։ Այս նախագծով պարզապես հունվարի 1-ով սահմանված վերջնաժամկետը երկարաձգվում է մինչև 2027 թվականի հուլիսի 1-ը։
Միաժամանակ հայտնում ենք, որ անհատական լիցենզիա ձեռք բերելուց հետո յուրաքանչյուր հնգամյա փուլում ավագ բուժաշխատողը պետք է անցնի շարունակական մասնագիտական զարգացում, ձեռք բերի 220 ՇՄԶ կրեդիտ, ինչը հիմք կհանդիսանա վերջինիս անհատական լիցենզիայի ավտոմատ երկարաձգման համար։

	3. Նախագիծ N 1-ի 1-ին հոդվածում 2-րդ հոդվածի բառերն անհրաժեշտ է փոխարինել 1-ին հոդվածի բառերով, իսկ 2-րդ հոդվածի 4-րդ կետով նոր լրացվող 4.1-ին և 4.2-րդ մասերի չհամարակալված պարբերություններն անհրաժեշտ է համարակալել։
	Ընդունվել է։ 
Նախագիծը խմբագրվել է։ 

	4. Նախագիծ N 2-ի և Նախագիծ N 3-ի վերաբերյալ առարկություններ չունենք։
	Ընդունվել է ի գիտություն։



